Stemningen er ikke i top, når Banedanmark hver måned mødes med transportordførere for at orientere dem om, hvordan det skrider frem med tognettets 'Signalsystem'.

Ifølge Ingeniøren viser Banedanmarks seneste notat om projektet, at der er ”varierende tillid til leverandørerne overholdelse af tidsplanerne”, og det får transportordførerne på tværs af partierne til at hive sig selv i håret.

Læs også : Nye togsignaler bliver mindst fire milliarder kroner dyrere

- Jeg ved jo snart ikke, hvordan man skal finde ord. Hver gang staten har større it- eller infrastruktursprojekter, så er der noget, der tyder på, at man ikke magter opgaven, siger transportordfører for Dansk Folkeparti, Kim Christiansen.

Skrider tidsplanerne, vil det ikke være første gang. Kim Christiansen kalder det ”meget uheldigt” og siger, at transportordførerne har givet udtryk for deres frustration over for Banedanmark.

En hulens kattepine for passagererne

Hos Socialdemokratiet siger transportordfører Rasmus Prehn, at projektet er enormt omfangsrigt, og at det er svært at undgå komplikationer.

- Der er udsigt til, at det kan blive ganske betydeligt forsinket, og det er helt usædvanligt træls. Men når man laver så omfangsrige og ambitiøse anlægsinvesteringer, som man gør på det her område, så er det kompliceret, og der er risiko for, at der kommer betydelige bump på vejen.

Rasmus Prehn siger, at man er i "usædvanligt tæt" kontakt med Banedanmark, og at det fra politisk side er svært at gøre mere end nu, for at signalsystemet kommer til at virke.

Læs også : Transportminister kræver tjek af forsinket signalarbejde

- Når der sker forsinkelser fra Banedanmarks side, så står vi i en situation, hvor DSB, der skal køre de her tog, formentlig kan ende med at aflyse endnu flere tog og skuffe endnu flere passagerer, så det er jo en hulens kattepine, som både Banedanmark, DSB og passagererne er havnet i.

- Det er uacceptabelt, for vi har brug for de gode oplevelser med kollektiv trafik, siger Rasmus Prehn.

- Det må ikke løbe ud over kanten

Liberal Alliances transportordfører, Villum Christensen, vil ikke udelukke, at det kan blive nødvendigt at udskyde projektet, til andre lande har testet systemerne, hvis problemerne fortsætter.

Danmark er det eneste land, der har valgt at udrulle systemet, før det er færdigudviklet.

- Vi skal ikke have en ny IC4-skandale, hvor vi kører med åbne øjne ind i væggen. Giver det mening, og er det muligt at udskyde de alvorlige ting, så man får testet det andre steder i verdenen, og det ikke altid er i Danmark, at man tester for første gang.

I januar kom det frem, at systemet ville blive 4,4 milliarder dyrere end forventet. Hos Dansk Folkeparti frygter man, at projektet kan blive endnu dyrere.

- Det kan jeg sagtens frygte, og jeg kan sagtens se det for mig. Vi ser desværre tit med den slags projekter, at det kører helt af sporet.

- Det er altså vigtigt, at det her ikke løber helt ud over kanten, fordi så kan det være, at man skal finde på noget helt andet, siger Kim Christiansen.

I oktober erkendte Banedanmark, at systemet ville blive et par år forsinket.

Forventningen er, at signalsystemerne er færdige på S-banen i 2021.

På resten af nettet skal det være 2023.

Arbejdet med at udskifte signalsystemet startede i 2006. Det er ifølge ordførerne Danmarkshistoriens største it-projekt.